b'\n_START_ARTICLE_\nTonzura\n_START_PARAGRAPH_\nTonzura (iz latinskega tonsura - stri\xc5\xbeenje, britje) je delno ali popolno ostri\xc5\xbeeno ali obrito teme glave kot znak verske pobo\xc5\xbenosti in poni\xc5\xbenosti._NEWLINE_Tak\xc5\xa1no stri\xc5\xbeenje se je prakticiralo predvsem v srednjeve\xc5\xa1kem katolicizmu in je bilo s pape\xc5\xbeevim odlokom leta 1972 ukinjeno. V sodobnem \xc4\x8dasu je zna\xc4\x8dilno predvsem za menihe, pobo\xc5\xbene\xc5\xbee in mistike katere koli religije kot simbol spo\xc5\xa1tovanja in njihove odpovedi posvetnim navadam._NEWLINE_Tonzuro (s pape\xc5\xbeevim dovoljenjem) \xc5\xa1e vedno prakticirajo nekateri katoli\xc5\xa1ki samostanski redovi. V pravoslavju se obi\xc4\x8dajno prakticira za novo kr\xc5\xa1\xc4\x8dene vernike, v budizmu za novice in menihe, v islamu je del tradicionalne prakse po zaklju\xc4\x8denem romanju v Meko (had\xc5\xbe), prakticira pa se tudi v \xc5\xa1tevilnih hindujskih verskih redovih.\n_START_SECTION_\nDuhovni\xc5\xa1ka tonzura\n_START_PARAGRAPH_\nV latinskem ali zahodnem obredju katoli\xc5\xa1ke cerkve se je prva tonzura prakticirala od srednjega veka do leta 1972 v obredu sprejemanja v duhovni\xc5\xa1ke vrste kot znak, da izbranec izpolnjuje pogoje, ki so veljali za duhov\xc5\xa1\xc4\x8dino. Tonzura je bila predpogoj za sprejem tako v ni\xc5\xbeje kot vi\xc5\xa1je duhovni\xc5\xa1ke slu\xc5\xbebe. Opustitev tonzure je pomenila, da nekdo posku\xc5\xa1a zapustiti duhovni\xc5\xa1ke vrste, zato je Zakonik kanonskega prava iz leta 1917 predpisal, da se morajo vsi kleriki iz ni\xc5\xbejih duhovni\xc5\xa1kih slu\xc5\xbeb ostri\xc4\x8di najkasneje en mesec po opozorilu, sicer so izgubili svoj duhovni\xc5\xa1ki polo\xc5\xbeaj._NEWLINE_Videz tonzure se je s \xc4\x8dasom spreminjal. Na koncu so si morali nesamostanski kleriki pri prvi tunzuri samo simboli\xc4\x8dno odrezati nekaj \xc4\x8dopov las v obliki kri\xc5\xbea in imeti obrito mesto na zadnji strani glave. Velikost je bila odvisna od stopnje duhovni\xc5\xa1ke slu\xc5\xbebe, vendar ni smela biti manj\xc5\xa1a od velikosti hostije. V nekatoli\xc5\xa1kih dr\xc5\xbeavah, zlasti v angle\xc5\xa1ko govore\xc4\x8dih, v tem niso bili dosledni. V Angliji in Ameriki, na primer, golo mesto ni bilo potrebno, verjetno zaradi preganjanja pripadnikov katoli\xc5\xa1ke duhov\xc5\xa1\xc4\x8dine, ceremonialno stri\xc5\xbeenje pri prvi duhovni\xc5\xa1ki tonzuri pa se je moralo kljub temu opraviti. Po motu proprio pape\xc5\xbea Pavla VI., objavljenem 15. avgusta 1972, se prva tonzura ni ve\xc4\x8d ne prakticira.\n_START_SECTION_\nMeni\xc5\xa1ka tonzura\n_START_PARAGRAPH_\nPoleg te splo\xc5\xa1ne duhovni\xc5\xa1ke tonzure se v nekaterih zahodnih samostanskih redovih, na primer pri kartuzijanih in trapistih, prakticira popolna razli\xc4\x8dica tonzure. To pomeni, da je obrito celo teme razen ozkega venca kratkih las, tako imenovane meni\xc5\xa1ke krone. Tonzura je obvezna za vse menihe od vstopa v samostan, ne glede na to ali slu\xc5\xbeijo kot bratje ali kot patri.\n_START_SECTION_\nVzhodno kr\xc5\xa1\xc4\x8danstvo\n_START_PARAGRAPH_\nV pravoslavju in vzhodnih katoli\xc5\xa1kih cerkvah bizantinskega obreda so tri oblike tonzure: krstna, meni\xc5\xa1ka in duhovni\xc5\xa1ka. Vse tri vsebujejo stri\xc5\xbeenje \xc5\xa1tirih pramenov las v obliki kri\xc5\xbea: nad \xc4\x8delom, ko kr\xc5\xa1\xc4\x8denec re\xc4\x8de \xc2\xbbv imenu O\xc4\x8deta\xc2\xab, v za\xc4\x8delju, ko kr\xc5\xa1\xc4\x8denec re\xc4\x8de \xc2\xbbin Sina\xc2\xab, in obeh straneh glave, ko kr\xc5\xa1\xc4\x8denec re\xc4\x8de \xc2\xbbin Svetega Duha\xc2\xab. V vseh primerih je dovoljeno, da lasje ponovno zrasejo. Tonzura kot taka ni sprejeta kot pri\xc4\x8deska.\n_START_SECTION_\nKrstna tonzura\n_START_PARAGRAPH_\nKrstna tonzura se pravi med obredom krsta kot prvo \xc5\xbertvovanje kr\xc5\xa1\xc4\x8denca. Opravi se ne glede na to, ali je kr\xc5\xa1\xc4\x8denec otrok ali odrasla oseba.\n_START_SECTION_\nMeni\xc5\xa1ka tonzura\n_START_PARAGRAPH_\nMeni\xc5\xa1ka tonzura, ki ima tri stopnje: rasofor (iz gr\xc5\xa1kega \xcf\x81\xce\xb1\xcf\x83\xce\xbf\xcf\x86\xcf\x8c\xcf\x81\xce\xbf\xcf\x82 [rasof\xcf\x8cros], nosilec halje), stavrofor (iz gr\xc5\xa1kega \xcf\x83\xcf\x84\xce\xb1\xcf\x85\xcf\x81o\xcf\x86\xcf\x8c\xcf\x81\xce\xbf\xcf\x82 , stavrof\xcf\x8cros, nosilec kri\xc5\xbea) in velika shema (iz gr\xc5\xa1kega \xce\xbc\xce\xb5\xce\xb3\xce\xb1\xce\xbb\xcf\x8c\xcf\x83\xcf\x87\xce\xb7\xce\xbc\xce\xbf\xcf\x82 [megal\xcf\x8cshemos]), je obred iniciacije v meni\xc5\xa1ki red, simboli\xc4\x8dno stri\xc5\xbeenje las po svoji volji. Pravoslavni menihi si tradicionalno nikoli ne stri\xc5\xbeejo las in brade kot znak posvetitve svojih \xc5\xbeivljenj Bogu.\n_START_SECTION_\nDuhovni\xc5\xa1ka tonzura\n_START_PARAGRAPH_\nPravoslavna duhovni\xc5\xa1ka tonzura je enakovredna prvi tonzuri v latinski cerkvi. Stri\xc5\xbeenje se opravi pred vstopom v ni\xc5\xbeji poklic bralca in se pri kasnej\xc5\xa1ih prestopih v vi\xc5\xa1je slu\xc5\xbebe ne ponavlja. Neko\xc4\x8d pogost naziv \xc2\xbbtonzurirani bralec\xc2\xab je zato zavajajo\xc4\x8d, saj se je stri\xc5\xbeenje tehni\xc4\x8dno opravilo \xc5\xbee preden je postal vratar.\n_START_SECTION_\nDuhovni\xc5\xa1ka tonzura\n_START_PARAGRAPH_\nOd izdaje Ministeriae quaedam leta 1972 imajo dolo\xc4\x8dene cerkvene institucije odobreno no\xc5\xa1enje tonzure. Mednje spadajo Duhovni\xc5\xa1ka bratov\xc5\xa1\xc4\x8dina sv. Petra (1988), In\xc5\xa1titut Kristusa Kralja najvi\xc5\xa1jega duhovnika (1990) in Osebna apostolska administracija sv. Janeza Marije Vianneya (2001)._NEWLINE_\xc4\x8ceprav je tonzura kot taka zastarela, se je ohranilo no\xc5\xa1enje tako imenovane \xc5\xa1kofovske \xc4\x8depice (zuccheto), ki ima obliko tonzure. \xc4\x8cepice nosijo pape\xc5\xbei (bela), kardinali (rde\xc4\x8da) in \xc5\xa1kofje (\xc5\xa1krlatna) tudi izven uradnih verskih ceremonialov. Duhovniki lahko izven verskih obredov nosijo preprosto \xc4\x8drno \xc4\x8depico, vendar tega skoraj ne prakticirajo. Izjema so opati (\xc4\x8drna) in opati Reda premontrejskih kanonikov, ki nosijo belo \xc4\x8depico. V Kongregaciji kanonikov lateranskega reda je bela \xc4\x8depica del njihovega uradnega habita. Nekateri duhovniki s posebnimi naslovi, dolo\xc4\x8dene stopnje monsinjorjev in kanonikov na primer, so v preteklosti nosili \xc4\x8drno \xc4\x8depico z rde\xc4\x8dim ali \xc5\xa1krlatnim na\xc5\xa1itkom, vendar so jo opustili in jo nosijo samo ob nekaterih izjemno redkih prilo\xc5\xbenostih.\n_START_SECTION_\nMeni\xc5\xa1ka tonzura\n_START_PARAGRAPH_\nNekateri samostanski redovi in posamezni samostani \xc5\xa1e vedno ohranjajo tradicijo meni\xc5\xa1ke tonzure. Tonzura je pogosta praksa med redovniki Fran\xc4\x8di\xc5\xa1kanskih misijonarjev ve\xc4\x8dnega sveta, \xc4\x8detudi ni izrecno predpisana.\n_START_SECTION_\nMerovingi\n_START_PARAGRAPH_\nMed Merovingi, katerih vladarji so bili \xc2\xbbdolgolasi kralji\xc2\xab, je bila navada, da so neuspe\xc5\xa1nim pretendentom za kralja ali odstavljenim kraljem ostrigli lase. Po stri\xc5\xbeenju so jih poslali v samostan, kjer so v\xc4\x8dasih ostali samo toliko \xc4\x8dasa, da so jim zrasli novi lasje. Primer tak\xc5\xa1ne prakse je Grimoald Starej\xc5\xa1i, sin Pipina Landenskega in varuh Dagoberta II., ki se je polastil prestola v imenu svojega sina in Dagobertu ostrigel lase. S tem ga je ozna\xc4\x8dil za neprimernega za kralja in ga izgnal.\n_START_SECTION_\nBizantinsko cesarstvo\n_START_PARAGRAPH_\nStri\xc5\xbeenje las, pogosto zdru\xc5\xbeeno s kastracijo, se je v Bizantinskem cesarstvu v 8. stoletju pogosto prakticiralo za odstavljene cesarje in njihove sinove. Pred tem so jih obi\xc4\x8dajno oslepili.\n_START_SECTION_\nBudizem\n_START_PARAGRAPH_\nV budizmu je tonzura del obreda pabbajja in del vstopanja v skupnost menihov (sanskrt bhikkhus) ali nun (sanskrt ghikshuni). Tonzura obsega britje glave in obraza. Britje se ponavlja tako pogosto, da je glava gladko obrita.\n_START_SECTION_\nHinduizem\n_START_PARAGRAPH_\nV hinduizmu je tonzura obi\xc4\x8dajno del treh obredov prehodov v \xc5\xbeivljenju posameznika. Prvi se imenuje \xc4\x8dudakarana (sanskrt \xe0\xa4\x9a\xe0\xa5\x82\xe0\xa4\xa1\xe0\xa4\xbe\xe0\xa4\x95\xe0\xa4\xb0\xe0\xa4\xa3, dobesedno obred tonzure). Znan je tudi kot choulam, caula, chudakarma ali mundana in pomeni prvo otrokovo stri\xc5\xbeenje, ki je obi\xc4\x8dajno britje glave. Pri obredu sta prisotna otrokov o\xc4\x8de in mati, ki je obi\xc4\x8dajno oble\xc4\x8dena v poro\xc4\x8dni sari. Otroku obrijejo glavo in ostri\xc5\xbeejo nohte, ga umijejo in oble\xc4\x8dejo v nova obla\xc4\x8dila. V\xc4\x8dasih na temenu pustijo \xc4\x8dop las. Obred je zna\xc4\x8dilen za de\xc4\x8dke in deklice. Obi\xc4\x8dajno se opravi v bli\xc5\xbeini templja ali reke, vendar to ni obvezno._NEWLINE_Obred \xc4\x8dudakarna ozna\xc4\x8duje dojen\xc4\x8dkov prehod k \xc4\x8distosti in se obi\xc4\x8dajno opravi okrog otrokovega prvega rojstnega dneva. Nekateri viri priporo\xc4\x8dajo, da se opravi pred tretjim ali sedmim letom otrokove starosti. Obred je v\xc4\x8dasih zdru\xc5\xbeen z obredom upanajana, ki ozna\xc4\x8duje za\xc4\x8detek otrokovega formalnega \xc5\xa1olanja_NEWLINE_Drugi obred v hinduizmu, v katerega je v\xc4\x8dasih vklju\xc4\x8deno tudi stri\xc5\xbeenje, je upanajana, ki ozna\xc4\x8duje za\xc4\x8detek otrokovega formalnega \xc5\xa1olanja._NEWLINE_Zadnje obredno stri\xc5\xbeenje se opravi po smrti v o\xc5\xbejem dru\xc5\xbeinskem krogu v prisotnosti o\xc4\x8deta, matere, brata, sestre, zakonca ali otroka pokojnika. \xc5\xbdalujo\xc4\x8di mo\xc5\xa1ki si ponekod v Indiji kot znak izgube ljubljene osebe obrijejo glavo._NEWLINE_Po Jamanadasu je bila tonzura izvorno budisti\xc4\x8dni obi\xc4\x8daj, ki so ga privzeli v hinduizem. Pandey in drugi temu ugovarjajo, ker so obred stri\xc5\xbeenja las kot obred prehoda odkrili v sanskrtskih besedilih, ki so nastala \xc5\xbee pred Budovim rojstvom.\n_START_SECTION_\nIslam\n_START_PARAGRAPH_\nBeseda tonzura se v islamu uporablja manj pogosto. Delna tonzura na splo\xc5\xa1no ni dovoljena, razen \xc4\x8de je zelo nujna, na primer zaradi dravljenja. Britje cele glave je dovoljeno. Obred na romanju v Meko (had\xc5\xbe), ki se imenuje tahallul, zahteva, da si mo\xc5\xa1ki in \xc5\xbeenske odre\xc5\xbeejo nekaj las. Britje cele glave ni potrebno.\n_START_SECTION_\nPrepoved tonzure\n_START_PARAGRAPH_\nDelna tonzura, se pravi britje nekaterih delov glave in pu\xc5\xa1\xc4\x8danje las na drugih, je v islamu prepovedana. Britje cele glave je dovoljeno. Prepoved je podrobno opisana v haditu:_NEWLINE_\xd8\xb9\xd9\x8e\xd9\x86\xd9\x90 \xd8\xa7\xd8\xa8\xd9\x92\xd9\x86\xd9\x90 \xd8\xb9\xd9\x8f\xd9\x85\xd9\x8e\xd8\xb1\xd9\x8e \xd8\xa3\xd9\x8e\xd9\x86\xd9\x8e\xd9\x91 \xd8\xb1\xd9\x8e\xd8\xb3\xd9\x8f\xd9\x88\xd9\x84\xd9\x8e \xd8\xa7\xd9\x84\xd9\x84\xd9\x8e\xd9\x91\xd9\x87\xd9\x90 \xe2\x80\x93 \xd8\xb5\xd9\x84\xd9\x89 \xd8\xa7\xd9\x84\xd9\x84\xd9\x87 \xd8\xb9\xd9\x84\xd9\x8a\xd9\x87 \xd9\x88\xd8\xb3\xd9\x84\xd9\x85 \xe2\x80\x93 \xd9\x86\xd9\x8e\xd9\x87\xd9\x8e\xd9\x89 \xd8\xb9\xd9\x8e\xd9\x86\xd9\x90 \xd8\xa7\xd9\x84\xd9\x92\xd9\x82\xd9\x8e\xd8\xb2\xd9\x8e\xd8\xb9\xd9\x90_NEWLINE_Ibn Omar (pravi), da je Prerok, mir z njim, prepovedal qozo\xe2\x80\x98, se pravi britje las na nekaterih delih glave in pu\xc5\xa1\xc4\x8danje na drugih._NEWLINE_\xd8\xb9\xd9\x8e\xd9\x86\xd9\x90 \xd8\xa7\xd8\xa8\xd9\x92\xd9\x86\xd9\x90 \xd8\xb9\xd9\x8f\xd9\x85\xd9\x8e\xd8\xb1\xd9\x8e \xd8\xb1\xd9\x8e\xd8\xa3\xd9\x8e\xd9\x89 \xd8\xa7\xd9\x84\xd9\x86\xd9\x8e\xd9\x91\xd8\xa8\xd9\x90\xd9\x8a \xd8\xb5\xd9\x8e\xd9\x84\xd9\x8e\xd9\x91\xd9\x89 \xd8\xa7\xd9\x84\xd9\x84\xd9\x87 \xd8\xb9\xd9\x8e\xd9\x84\xd9\x8e\xd9\x8a\xd9\x87\xd9\x90 \xd9\x88\xd9\x8e\xd8\xb3\xd9\x8e\xd9\x84\xd9\x8e\xd9\x91\xd9\x85\xd9\x8e \xd8\xb5\xd9\x8e\xd8\xa8\xd9\x90\xd9\x8a\xd8\xa7\xd9\x8b\xd9\x8b \xd9\x82\xd9\x8e\xd8\xaf\xd9\x92 \xd8\xad\xd9\x84\xd9\x82\xd9\x8e \xd8\xa8\xd9\x8e\xd8\xb9\xd9\x92\xd8\xb6\xd9\x8e \xd8\xb4\xd9\x8e\xd8\xb9\xd9\x92\xd8\xb1\xd9\x8d \xd8\xb1\xd9\x8e\xd8\xa3\xd8\xb3\xd9\x8e\xd9\x87 \xd9\x88\xd9\x8e \xd8\xaa\xd8\xb1\xd9\x83\xd9\x8e \xd8\xa8\xd9\x8e\xd8\xb9\xd9\x92\xd8\xb6\xd8\xa7\xd9\x8b \xd9\x81\xd9\x82\xd8\xa7\xd9\x84: \xd8\xa7\xd9\x8e\xd8\xad\xd9\x84\xd9\x90\xd9\x82\xd9\x92\xd9\x87\xd9\x8f \xd9\x83\xd9\x8f\xd9\x84\xd9\x8e\xd9\x91\xd9\x87\xd9\x8f \xd8\xa3\xd9\x8e\xd9\x88\xd9\x92 \xd8\xaf\xd9\x8e\xd8\xb9\xd9\x92\xd9\x87\xd9\x8f \xd9\x83\xd9\x8f\xd9\x84\xd9\x8e\xd9\x91\xd9\x87\xd9\x8f_NEWLINE_Ibn Omar (pravi), da je Prerok, mir z njim, videl fanta, ki je imel na ve\xc4\x8d mestih ostri\xc5\xbeene lase in mu rekel: Obrij si celo glavo ali pusti rasti vse lase.\n_START_SECTION_\nHad\xc5\xbe\n_START_PARAGRAPH_\nMo\xc5\xa1ki romarji si po zaklju\xc4\x8denem had\xc5\xbeu obi\xc4\x8dajno popolnoma obrijejo glavo kot opomin, da so bili oprani vseh dotedanjih grehov. Britje ni obvezno. Od \xc5\xbeensk (in mo\xc5\xa1kih) se pravzaprav zahteva samo stri\xc5\xbeenje \xc4\x8dopa las. Obred, ki se imenuje tahallul, pomeni odpravo \xc5\xa1tevilnih zapovedi (ihram), ki veljajo za romarje na had\xc5\xbeu.'